b'\n_START_ARTICLE_\nZlata mrzlica (film)\n_START_SECTION_\nZgodba\n_START_PARAGRAPH_\nPotepuh (Charlie Chaplin) potuje v Jukon, da bi sodeloval v klondi\xc5\xa1ki zlati mrzlici. Slabo vreme ga prisili na bivanje v odmaknjeni ko\xc4\x8di z Velikim Jimom, iskalcem zlata (Mack Swain), ki je na\xc5\xa1el veliko nahajali\xc5\xa1\xc4\x8de, in ube\xc5\xbenikom \xc4\x8crnim Larsenom (Tom Murray). Po tem se poslovijo, ob tem se Veliki Jim in \xc4\x8crni Larsen spreta o lastni\xc5\xa1tvu pravic do nahajali\xc5\xa1\xc4\x8da. Veliki Jim utrpi udarec v glavno, Black Larsen pa umre ob padcu s pe\xc4\x8dine. S\xc4\x8dasoma se Potepuh znajde v mestu, ki ga je zajela zlata mrzlica, kjer se dokon\xc4\x8dno odlo\xc4\x8di prenehati z iskanjem zlata. _NEWLINE_Dobi slu\xc5\xbebo kot skrbnik ko\xc4\x8de enega od iskalcev zlata in se zaljubi v osamljeno barsko dekle (Georgia Hale), za katero zmotno misli, da se je zaljubila vanj. Kmalu ga preseneti Veliki Jim, ki po udarcu trpi za izgubo spomina in ga potrebuje, da bi mu pomagal najti nahajali\xc5\xa1\xc4\x8de zlata in prvotno ko\xc4\x8do. _NEWLINE_Eden od prizorov, spremenjenih ob ponovni izdaji leta 1942, je da Potepuh ne najde sporo\xc4\x8dila Georgie, za katero zmotno misli, da je zanj, ampak mu ga sama izro\xc4\x8di. Druga ve\xc4\x8dja sprememba je konec filma, v katerem da na novo obogateli Potepuh Georgii dolg poljub na ladijski palubi; zvo\xc4\x8dna razli\xc4\x8dica filma se kon\xc4\x8da pred tem. Zdaj imata romanti\xc4\x8dni trenutek pri starem domu.\n_START_SECTION_\nOzadje\n_START_PARAGRAPH_\nLita Grey je bila prvotno izbrana za glavno \xc5\xbeensko vlogo. Chaplin se je z njo poro\xc4\x8dil sredi leta 1924, v filmu pa jo nadomestil z Georgio Hale. \xc4\x8ceprav obstajajo fotografije Greyeve v tej svoji, pa v dokumentarnih filmih, kot sta Unknown Chaplin in Chaplin Today: The Gold Rush ni prikazanih njenih posnetkov, kar nakazuje, da se niso ohranili._NEWLINE_Chaplin je posku\xc5\xa1al posneti ve\xc4\x8d prizorov v bli\xc5\xbeini Truckeeja v za\xc4\x8detku leta 1924. Ve\xc4\x8dino treh prizorov ni bilo uporabljenih v filmu (tudi kako ga Veliki Jim lovi po snegu, v filmu ga je lovil le okoli ko\xc4\x8de), uporabil je le uvodni prizor. Preostanek filma je bil posnet na kolisah in scenah Chaplinovega hollywoodskega studia, kjer so postavili tudi izpopolnjene klondi\xc5\xa1ke scene. _NEWLINE_V dokumentarnem filmu Unknown Chaplin je Halova razkrila, da je bila malikovala Chaplina od otro\xc5\xa1tva in da zaklju\xc4\x8dni prizor v prvotni razli\xc4\x8dici filma, v katerem se poljubita, odra\xc5\xbea stanje njunega odnosa v tistem \xc4\x8dasu (Chaplinov zakon z Lito Grey je propadel med produkcijo filma). Svoj odnos s Chaplinom je razkrila tudi v svojih spominih Charlie Chaplin: Intimate Close-Ups. Chaplin je v \xc4\x8dasu premiere filma dejal, da je to film, po katerem si naj ga ljudje spominjajo.\n_START_SECTION_\nPonovna izdaja 1942\n_START_PARAGRAPH_\nLeta 1942 je Chaplin izdaj novo razli\xc4\x8dico Zlate mrzlice, na prvotni nemi film je napisal in posnel glasbeno podlago in glas pripovedovalca, zaklju\xc4\x8dek pa skraj\xc5\xa1al, zaradi \xc4\x8desar je bil film nekaj minit kraj\xc5\xa1i. Kraj\xc5\xa1i je bil tudi zaradi predvajanja filma v obi\xc4\x8dajni hitrostni za zvo\xc4\x8dne filme, to je 24 sli\xc4\x8dic na sekundo, kajti kot ve\xc4\x8dina nemih filmov je bil prvotno predvajan po\xc4\x8dasneje. Poleg odstranitve poljuba je izlo\xc4\x8dil tudi podzgodbo, v kateri ga je Georgien spremljevalec Jack prepri\xc4\x8dal, da je Georgia zaljubljena vanj. Nova glasbena podlaga Maxa Terra, posneta s strani Jamesa L. Fieldsa, je bila leta 1943 nominirana za Oskarja za najbolj\xc5\xa1o izvirno glasbeno podlago._NEWLINE_To je bil prvi Chaplinov nemi film, ki ga je na tak na\xc4\x8din pretvoril v zvo\xc4\x8dni film. Kasneje je na podoben na\xc4\x8din ponovno izdal \xc5\xa1e filme Romar (1959 kot del The Chaplin Revue) ter v sedemdesetih letih De\xc4\x8dek, Pari\xc5\xbeanka in Cirkus. Kot je razkrito v DVD izdaji iz leta 2003, je ponovna izdaja filma slu\xc5\xbeila tudi za ohranitev posnetkov prvotnega filma, saj posnetek filma iz leta 1925 ka\xc5\xbee vidne znake degradacije slike in manjkajo\xc4\x8de sli\xc4\x8dice, kar ni prizadelo razli\xc4\x8dico iz leta 1942.\n_START_SECTION_\nSprejem\n_START_PARAGRAPH_\nPrvotna razli\xc4\x8dica filma iz leta 1925 je bila pri kritikih ve\xc4\x8dinsko dobro sprejeta. Mordaunt Hall je v New York Timesu zapisal:_NEWLINE_Tu imamo komedijo, ki kipi od poeti\xc4\x8dnosti, \xc4\x8dustvene note in ne\xc5\xbenosti, povezanih z osornostjo in razposajenostjo. Je izstopajo\xc4\x8di diamant med vsemi Chaplinovimi filmi, saj je \xc5\xa1e bolj premi\xc5\xa1ljen in izviren od takih mojstrovin komedije, ko sta De\xc4\x8dek in Pu\xc5\xa1ko na rame. _NEWLINE_Leta 1958 so ga kritiki na bruseljskem svetovnem zasedanju postavili za drugi najbolj\xc5\xa1i film v zgodovini, za Oklepnico Potjomkin Sergeja Eisensteina. Leta 1992 ga je ameri\xc5\xa1ka Kongresna knji\xc5\xbenica izbrala za ohranitev v okviru Narodnega filmskega registra zaradi svoje \xc2\xbbkulturne, zgodovinske ali estetske vrednosti\xc2\xab.\n_START_SECTION_\nAvtorske pravice in posnetki\n_START_PARAGRAPH_\nLeta 1953 je prvotna razli\xc4\x8dica filma iz leta 1925 postala javna last v ZDA, saj Chaplin ni obnovil avtorske za\xc5\xa1\xc4\x8dite v 28-ih letih po objavi filma v skladu s takratnim ameri\xc5\xa1kim zakonom o avtorskih pravicah. Kot tak je bil film na v ZDA zelo raz\xc5\xa1irjen na nosilcih za predvajanje doma. Od tedaj si je Chaplinov krog prizadeval za blokado neavtoriziranih razli\xc4\x8dic filma v ZDA s trditvijo, da je po zakonu URAA/GATT ta ameri\xc5\xa1ki film podvr\xc5\xbeen avtorski za\xc5\xa1\xc4\x8diti pod britanskimi avtorskimi pravicami in da je njegov polo\xc5\xbeaj kot britanski film upravi\xc4\x8den, ker je bil prvotno za\xc5\xa1\xc4\x8diten pod imenom Charlieja Chaplina, ki je ostal v vseh \xc5\xa1tirih desetletjih snemanja filmov ZDA britanski dr\xc5\xbeavljan. Toda specialisti\xc4\x8dna spletna stran copyrightdata.com trdi, da je bil film premierno predvajan v ZDA, zato ne more biti predmet povratne avtorske za\xc5\xa1\xc4\x8dite po ameri\xc5\xa1kem zakonu 104A(h)(6)(D), presegel je tudi tridesetdnevno pravilo (ve\xc4\x8d kot trideset dni pred predvajanjem v ZDA in Veliki Britaniji), zato ne more biti predmet povratne dr\xc5\xbeavne avtorske za\xc5\xa1\xc4\x8dite. Pod avtorsko za\xc5\xa1\xc4\x8dito je ponovna izdaja iz leta 1942, ki vsebuje glasbeno podlago in govorjeni dialog.'